PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/FH/3/1/019	Bratislava: 9. 2. 2004     

	Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 12 zákona             č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. podnikateľom STRIP, a. s. Košice so sídlom            Pri Krásnej 4, 040 12 Košice, IČO: 31 705 723, zastúpeným JUDr. Petrom Stavrovským, advokátom Advokátskej kancelárie ČERNEJOVÁ & HRBEK, Kýčerského 7, 811 05 Bratislava, vo veci koncentrácie podnikateľov STRIP, a. s. Košice so sídlom Pri Krásnej 4, 040 12 Košice, IČO: 31 705 723 a VSŽ KOVOSTROJ s.r.o. Dobšiná so sídlom Cipová ul., 049 25 Dobšiná, IČO:31 659 217 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

podľa § 22 ods. 1 písm. c) v spojení s § 12 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že  s  ú h l a s  í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. získaním priamej kontroly podnikateľa STRIP, a. s. Košice so sídlom            Pri Krásnej 4, 040 12 Košice, IČO: 31 705 723 nad podnikom podnikateľa   VSŽ KOVOSTROJ s.r.o. Dobšiná so sídlom  Cipová ul., 049 25 Dobšiná,           IČO: 31 659 217 na základe Zmluvy o prevode obchodného podielu č. 24V/03 uzatvorenej medzi VSŽ akciová spoločnosť Košice, Trnavská cesta 8/A,       820 05 Bratislava a STRIP, a. s. Košice, Pri Krásnej 4, 020 12 Košice dňa              8. 7. 2003.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 9. 9. 2003 doručené oznámenie koncentrácie zaevidované úradom pod číslom 5591/2003, v ktorom podnikateľ STRIP, a. s. Košice so sídlom Pri Krásnej 4, 040 12 Košice, IČO: 31 705 723 (ďalej len „STRIP, a. s. Košice“) v konaní zastúpený JUDr. Petrom Stavrovským, advokátom Advokátskej kancelárie ČERNEJOVÁ & HRBEK, Kýčerského 7, 811 05 Bratislava (ďalej len „právny zástupca“) oznamuje koncentráciu podľa ustanovenia § 9 ods. 1 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady    č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“), ktorá vznikla získaním priamej kontroly jedným podnikateľom nad podnikom iného podnikateľa. 
V predmetnom oznámení sa uvádza, že podnikateľ STRIP, a. s. Košice ako nadobúdateľ výlučnej kontroly nad VSŽ KOVOSTROJ s.r.o. Dobšiná, Cipová ul., 049 25 Dobšiná (ďalej len „VSŽ KOVOSTROJ s.r.o. Dobšiná“), uzatvoril  dňa 8. 7. 2003 s  podnikateľom VSŽ akciová spoločnosť Košice, Trnavská cesta 8/A, 820 05 Bratislava (ďalej len „VSŽ akciová spoločnosť Košice“), ako predávajúcim, Zmluvu o prevode obchodného podielu č. 24V/03 (ďalej len „Zmluva“).
 V oznámení koncentrácie sa ďalej uvádza:
„V zmysle čl. X. ods. 8 Zmluvy Zmluva nadobúda účinnosť dňom uhradenia kúpnej ceny za obchodný podiel v spoločnosti KOVOSTROJ. Kúpna cena za obchodný podiel bola uhradená dňa 11. 8. 2003.
Zmluva je zároveň v zmysle čl. X. ods. 9 Zmluvy vzájomne závislá na niektorých ďalších zmluvách, pričom pokiaľ by ktorákoľvek zo závislých zmlúv nevznikla, nevznikli by ani ostatné závislé zmluvy. Tieto závislé zmluvy boli uzatvorené pred 11. 8. 2003.
Vzhľadom na uvedené ustanovenia Zmluvy bez zaplatenia kúpnej ceny za obchodný podiel spoločnosti KOVOSTROJ a bez uzavretia ostatných vzájomne závislých zmlúv by vôbec nedošlo k účinnosti Zmluvy.“ ... „STRIP ako nadobúdateľ obchodného podielu v spoločnosti KOVOSTROJ by vôbec nenadobudol tento obchodný podiel a preto zaplatenie kúpnej ceny dňa         11. 8. 2003 predstavuje podľa nášho názoru rozhodujúci dátum pre určenie dátumu, od ktorého sa počíta lehota na podanie oznámenia úradu.“
K vyššie uvedenému sa úrad účastníkovi predmetného správneho konania vyjadril listom číslo 6815/PMÚ SR/2003 zo dňa 4. 11. 2003.
Na základe predmetného oznámenia začalo dňa 9. 9. 2003 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov STRIP, a. s. Košice a VSŽ KOVOSTROJ s.r.o. Dobšiná, o čom úrad listom číslo 5683/PMÚ SR/2003 zo dňa 12. 9. 2003 informoval prostredníctvom právneho zástupcu oznamovateľa koncentrácie.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky                 č. 168/2001 Z. z., ktorou sa ustanovujú podrobnosti o náležitostiach oznámenia koncentrácie v znení vyhlášky č. 585/2002 Z. z. (ďalej len „vyhláška“), úrad súčasne vyššie uvedeným listom zo dňa 12. 9. 2003 prostredníctvom právneho zástupcu vyzval oznamovateľa na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni doručenia úplného oznámenia koncentrácie podľa § 10 ods. 12 zákona v nadväznosti na vyhlášku.

Požadované chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným pod číslom 6946/2003 dňa 10. 11. 2003, na základe čoho podľa § 11 zákona začala dňa 11. 11. 2003 plynúť 60 – dňová lehota na vydanie rozhodnutia o koncentrácii. Uvedená skutočnosť bola následne listom úradu č. 7037/PMÚ SR/2003 zo dňa 13. 11. 2003 oznámená právnemu zástupcovi účastníka správneho konania.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 22. 9. 2003.
      
Vzhľadom na zložitosť predmetného prípadu úrad v súlade s ustanovením § 11 zákona požiadal listom č. 7964/PMÚ SR/2003 zo dňa 18. 12. 2003 predsedníčku Protimonopolného úradu Slovenskej republiky o predĺženie lehoty na vydanie rozhodnutia do 29. 2. 2004, ktoré bolo schválené.
Táto skutočnosť bola úradom oznámená účastníkovi konania – podnikateľovi STRIP, a. s. Košice prostredníctvom právneho zástupcu listom č. 8014/PMÚ SR/2003 zo dňa 22. 12. 2003.  

	Vychádzajúc z podkladov a  informácií predložených účastníkom správneho konania, ako aj na základe informácií získaných úradom od konkurentov a odberateľov účastníkov koncentrácie a od Colného riaditeľstva Slovenskej republiky, úrad zistil nasledujúce skutočnosti. 

1. Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa  § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

	Dňa 8. 7. 2003 podnikateľ STRIP, a. s. Košice a VSŽ akciová spoločnosť Košice uzatvorili Zmluvu, na základe ktorej sa VSŽ akciová spoločnosť Košice zaviazal previesť na STRIP, a. s. Košice 100 % - ný obchodný podiel  na  základnom  imaní v  spoločnosti  VSŽ KOVOSTROJ s.r.o. Dobšiná. 
Vzhľadom na znenie zakladateľskej listiny podnikateľa VSŽ KOVOSTROJ s.r.o. Dobšiná v nadväznosti na objem obchodného podielu, ktorý VSŽ akciová spoločnosť Košice na STRIP, a. s. Košice na základe Zmluvy prevádza, úrad zistil, že podnikateľ STRIP, a. s. Košice získal na základe predmetnej Zmluvy možnosť vykonávať rozhoduhúci vplyv na zloženie, hlasovanie alebo rozhodovanie orgánov podnikateľa VSŽ KOVOSTROJ s.r.o. Dobšiná, a tým získal možnosť vykonávať rozhodujúci vplyv na činnosť podniku podnikateľa VSŽ KOVOSTROJ s.r.o. Dobšiná.

	Vychádzajúc z vyššie uvedeného úrad zistil, že na základe Zmluvy došlo k získaniu priamej kontroly podnikateľa STRIP, a. s. Košice nad podnikom podnikateľa VSŽ KOVOSTROJ s.r.o. Dobšiná, a teda ku koncentrácii podľa    § 9 ods. 1 písm. b) zákona v spojení s § 9 ods. 4 písm. b) zákona. 

2. Účastníci koncentrácie  

	Vzhľadom na znenie § 25 ods. 3 zákona, podľa ktorého účastníkmi konania sú navrhovateľ a podnikatelia, o ktorých právach, právom chránených záujmoch a povinnostiach ustanovených týmto zákonom sa má rozhodnúť, pričom účastníkom konania v prípade koncentrácie podľa § 9 ods. 1 písm. b) zákona je iba podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad dospel k záveru, že účastníkom predmetného správneho konania je podnikateľ STRIP, a. s. Košice. Účastníkmi posudzovanej koncentrácie sú podnikatelia STRIP, a. s. Košice a VSŽ KOVOSTROJ s.r.o. Dobšiná.

	Spoločnosť STRIP, a. s. Košice bola založená zakladateľskou zmluvou zo dňa 8. 3. 1995 podľa § 172 zákona č. 513/1991 Zb. Obchodný zákonník v znení neskorších predpisov a následne dňa 4. 4. 1995 zapísaná do Obchodného registra Okresného súdu Košice I  Oddiel: Sa, Vložka číslo: 588/V. Predmetom činnosti spoločnosti STRIP, a. s. Košice podľa výpisu z obchodného registra je sprostredkovateľská činnosť, obchodná činnosť v odbore oceľ a výrobky z ocele, poradenská činnosť v oblasti manažmentu a marketingu, výroba pásky delením plochých hutníckych výrobkov, prenájom strojov a zariadení a prenájom osobných motorových vozidiel. Nosnou činnosťou spoločnosti je výroba a predaj pásky pozdĺžnym delením plochých hutníckych výrobkov (ďalej len „pozdĺžne delená páska“), pričom okrem predaja na domácom trhu je značná časť vyrobenej pozdĺžne delenej pásky  predmetom exportu.
	Spoločnosť STRIP, a. s. Košice priamo kontroluje spoločnosť KYKLOP a.s. so sídlom v Košiciach a nepriamo prostredníctvom spoločnosti KYKLOP a. s. jej dcérsku spoločnosť AMBIT s.r.o. v likvidácii so sídlom v Košiciach.
	Spoločnosť KYKLOP a. s. sa v minulosti zaoberala produkciou cyklopásky (t. j. páska pre logistické systémy používané pri balení paliet a zväzovaní materiálu). Od februára 2002 spoločnosť ukončila svoju činnosť a výroba cyklopásky prešla na spoločnosť STRIP, a. s. Košice. Od uvedeného dátumu spoločnosť KYKLOP nevyvíja žiadne výrobné ani obchodné aktivity a je pred vstupom do procesu likvidácie spoločnosti. 
	Spoločnosť AMBIT s.r.o. v likvidácii so sídlom v Košiciach sa do konca    roku 2001 zaoberala obchodovaním s oceľovými zvitkami a oceľovou páskou.      K 1. 1. 2002 bol vymenovaný likvidátor spoločnosti. Likvidácia bola ukončená    k 30. 6. 2002 a začalo sa konanie vo veci výmazu spoločnosti z obchodného registra.

	Vychádzajúc z uvedeného úrad dospel k záveru, že spoločnosť STRIP,  a. s. Košice je podnikateľom podľa § 3 ods. 2 zákona a teda zákon sa na STRIP, a. s. Košice podľa § 2 ods. 1 písm. a) zákona vzťahuje.

	Spoločnosť VSŽ KOVOSTROJ s.r.o. Dobšiná bola založená notárskou zápisnicou N 551/92, Nz 519/92 zo dňa 25. 8. 1992 podľa § 105 a nasl. ust. zákona č. 513/1991 Zb. Obchodný zákonník v znení neskorších predpisov a následne dňa 1. 10. 1992 zapísaná do Obchodného registra Okresného súdu Košice I Oddiel: Sro, Vložka číslo: 2004/V. Predmetom činnosti spoločnosti VSŽ KOVOSTROJ s.r.o. Dobšiná pôsobí v oblasti výroby a predaja pozdĺžne delenej pásky, tenkostenných oceľových profilov pre plastové okná,   stenových profilov pre sadrokartónové konštrukcie, stropných profilov, vzduchotechnických potrubí a komponentov pre klimatizáciu a chladiace zariadenia. Pokiaľ sa jedná o pozdĺžne delenú pásku, obdobne ako STRIP, a. s. Košice, aj spoločnosť VSŽ KOVOSTROJ s.r.o. Dobšiná časť svojej produkcie realizuje na trhu Slovenskej republiky a časť vyváža do okolitých krajín. 

	Vychádzajúc z uvedeného úrad dospel k záveru, že spoločnosť VSŽ KOVOSTROJ s.r.o. Dobšiná je podnikateľom podľa § 3 ods. 2 zákona a teda zákon sa na VSŽ KOVOSTROJ s.r.o. Dobšiná podľa § 2 ods. 1 písm. a) zákona vzťahuje.

3. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak spoločný obrat účastníkov koncentrácie je najmenej         750 000 000 Sk a aspoň dvaja z účastníkov koncentrácie dosiahli obrat každý najmenej 250 000 000 Sk za uzavreté účtovné obdobie predchádzajúce vzniku koncentrácie alebo spoločný podiel účastníkov koncentrácie alebo podiel aspoň jedného z nich presiahne 25 % celkového podielu tovarov na relevantnom trhu v Slovenskej republike.
	Z predložených materiálov úrad zistil, že spoločný obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2002 presiahol zákonom stanovenú hranicu a súčasne každý z účastníkov koncentrácie dosiahol za toto obdobie obrat vyšší ako              250 000 000 Sk. Účastník koncentrácie STRIP, a. s. Košice dosiahol za rok 2002 obrat 325 541 000 Sk   a druhý účastník koncentrácie VSŽ KOVOSTROJ s.r.o. Dobšiná dosiahol za rok 2002 obrat 827 795 000 Sk. Z uvedeného vyplýva, že  predmetná  koncentrácia  spĺňa  podmienky  podľa § 10 ods. 1    písm. a) zákona, a teda podlieha kontrole úradu.

	Ďalej úrad posudzoval, či podnikateľ STRIP, a. s. Košice postupoval podľa § 10 ods. 9 zákona, podľa ktorého koncentrácia podliehajúca kontrole úradu musí byť oznámená úradu do 30 dní odo dňa uzavretia zmluvy, odo dňa oznámenia prijatia návrhu v obchodnej verejnej súťaži, odo dňa doručenia rozhodnutia štátneho orgánu podnikateľovi alebo odo dňa v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností.
	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 8. 7. 2003 a nie deň zaplatenia kúpnej ceny dňa 11. 8. 2003. 
  	Úrad pritom vychádzal jednak z vyššie citovaného ustanovenia § 10    ods. 9 zákona a jednak z ustanovenia článku I  Zmluvy, ako aj zo skutočnosti, že aj všetky ostatné zmluvy, t. j. Zmluva o prevode nehnuteľností, Zmluva o postúpení pohľadávok a Zmluva o escrow boli uzatvorené v ten istý deň ako Zmluva, t. j. dňa 8. 7. 2003.

	Z uvedeného vyplýva, že koncentrácia nebola oznámená v zákonom stanovenej 30 – dňovej lehote, a teda podnikateľ STRIP, a. s. Košice porušil povinnosť podľa § 10 ods. 9 zákona. Uvedené porušenie zákona bude predmetom samostatného správneho konania. 
Súčasne tým, že kúpna cena bola zaplatená dňa 11. 8. 2003, podnikateľ STRIP, a. s. Košice porušil aj ustanovenie § 10 ods. 13 zákona, podľa ktorého účastníci koncentrácie nesmú vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej. Uvedené porušenie zákona bude predmetom samostatného správneho konania.

4. Relevantné trhy a dopad koncentrácie na hospodársku súťaž

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
	Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 
		
	Z podkladov a informácií predložených účastníkom správneho konania úrad zistil, že podnikateľ STRIP, a. s. Košice pôsobí v oblasti výroby a predaja pozdĺžne delenej pásky. Posudzovanou koncentráciou podnikateľ STRIP, a. s. Košice získava kontrolu nad podnikaním VSŽ KOVOSTROJ s.r.o. Dobšiná v oblasti výroby a predaja pozdĺžne delenej pásky, ako aj výroby a predaja tenkostenných oceľových profilov pre plastové okná, stenových profilov pre sadrokartónové konštrukcie, stropných profilov, vzduchotechnických potrubí, kruhového spiro potrubia a komponentov pre klimatizáciu a chladiace zariadenia, pre ktoré je pozdĺžne delená páska vstupným materiálom.
	Z predložených podkladov a informácií úrad ďalej zistil, že spoločnou oblasťou podnikania účastníkov koncentrácie je výroba a predaj pozdĺžne delenej pásky. 

	Vstupným materiálom pre výrobu pozdĺžne delenej pásky sú zvitky plochého valcovaného materiálu, vyrábaného hutníckymi kombinátmi na valcovacích laviciach určitých parametrov. Výrobcovia týchto hutníckych výrobkov kontinuálne produkujú úzky sortiment širokých pásov (1000 –    1200 mm), avšak spotrebitelia, ktorými sú výrobcovia rôznych oceľových profilov, potrubí, nástrojov, náradia, kovania a pod., požadujú široký sortiment rôznych šírok a priemerov kotúčov pásky. Tento dopyt je uspokojovaný delením širokých hutníckych valcovaných plochých výrobkov deliacimi linkami. Páska sa delí na deliacej linke odvíjaním zo zvitku prechodom cez rotujúce kotúčové nože a následne sa nadelená páska navíja. Šírka delenej pásky je závislá od špecifických požiadaviek odberateľa.
	Ďalej úrad zistil, že z rôznej šírky, prípadne hrúbky, delenej pásky vyplýva aj rozdielna možnosť jej ďalšieho spracovania, resp. možnosť výroby tovaru s rozdielnym účelom jeho použitia. Napríklad inú šírku pásky je možné použiť na výrobu tenkostenného oceľového profilu pre plastové okná, ako na výrobu vzduchotechnického potrubia alebo cyklopásky (viazacia páska). Z uvedeného vyplýva, že pásky rôznej šírky, prípadne hrúbky, nie sú z hľadiska užívateľa zhodné alebo vzájomne zastupiteľné tovary, a to predovšetkým z hľadiska ich použitia a ceny.
Na druhej strane však úrad zistil, že výrobcovia pozdĺžne delenej pásky sú schopní vyrobiť a ponúknuť pásku rôznej šírky podľa požiadavky odberateľa bez dodatočných nákladov, ako aj distribuovať ju a predávať cez tie isté kanály. Zmenu parametrov delenia je možné vykonať okamžite, bez dodatočných nákladov a  rizík, a  to  jednoduchým  prestavením  rozteče,  resp.  zmenou veľkosti rozstupu rotujúcich kotúčových nožov deliacej linky. 

	Ďalej úrad v priebehu správneho konania zistil, že z hľadiska účelu použitia konečným spotrebiteľom je pozdĺžne delená páska čiastočne zastupiteľná niektorými výrobkami z plastu. Konkrétne v prípade cyklopásky sa používajú pásky plastické, ktoré postupne nahrádzajú v logistických systémoch pásky oceľové. Plastové logistické systémy vyrábané z recyklovaného materiálu sú cenovo výhodnejšie, nepodliehajú korózii a majú nižšiu mernú hmotnosť. Oceľová páska je taktiež zastupiteľná plastovými komponentmi aj v prípade výroby odkvapových systémov. Celková zastupiteľnosť oceľovej pásky plastovými výrobkami je však značne obmedzená.

	Pri vymedzení tovarového relevantného trhu úrad bral do úvahy aj štruktúru odberateľov pozdĺžne delenej pásky v závislosti od veľkosti jednotlivých dodávok. Prieskum trhu, v rámci ktorého úrad oslovil tak konkurentov účastníkov posudzovanej koncentrácie ako aj ich odberateľov preukázal, že obaja účastníci koncentrácie a ich dvaja najväčší konkurenti predávajú pozdĺžne delenú pásku tak maloodberateľom ako aj veľkoodberateľom, pričom ako kritérium pre posúdenie maloodberateľa je možné  považovať  veľkosť  jednotlivej  dodávky do 14,5 tony a  pre veľkoodberateľa veľkosť jednotlivej dodávky nad 14,5 tony.

	Napriek tomu, že iný charakter odberateľa v prípade maloodberateľov    v porovnaní s veľkoodberateľmi s významnejšou vyjednávacou silou voči dodávateľom naznačuje možné užšie definovanie tovarového relevantného trhu z hľadiska jednotlivých typov odberateľov, v prípade predmetnej koncentrácie užšie definovanie relevantných trhov by neviedlo k inému záveru úradu vo veci posúdenia predmetnej koncentrácie, ako je uvedené na strane 12 tohto rozhodnutia, keďže podnikateľ U.S. Steel Košice, s.r.o. (ďalej len „U.S. Steel“) aj po realizácii posudzovanej koncentrácie bude mať najväčšiu trhovú silu       v oboch prípadoch.  

	Pri vymedzení priestorového relevantného trhu vo vzťahu k tovarovému relevantnému trhu výroby a predaja pozdĺžne delenej pásky úrad vychádzal predovšetkým z pôsobnosti účastníkov koncentrácie a ich konkurentov, pričom bral do úvahy aj výšku prepravných nákladov.
	Z podkladov získaných od účastníka konania úrad zistil, že účastníci koncentrácie realizujú dodávky pozdĺžne delenej pásky na území celej Slovenskej republiky, pričom značnú časť dodávok realizujú v rámci exportu aj do okolitých krajín, ako je Česká republika, Poľsko, Spolková republika Nemecko a Maďarsko, nakoľko vzhľadom na nízke prepravné náklady je preprava rentabilná do okruhu 1 000 km. V rámci prieskumu trhu úrad súčasne zistil, že pozdĺžne delená páska je aj predmetom dovozu na trh Slovenskej republiky a to rádovo z dvadsiatich krajín.
	Z uvedeného vyplýva, že relevantný trh z geografického hľadiska je minimálne národný a preto úrad priestorový relevantný trh vo vzťahu k tovarovému relevantnému trhu výroby a predaja pozdĺžne delenej pásky  vymedzil územím Slovenskej republiky. Ako vyplýva z nasledujúcich častí tohto rozhodnutia, predmetná koncentrácia nevytvára ani neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu na užšie definovanom priestorovom relevantnom trhu, úrad sa možnosťou jeho rozšírenia nezaoberal.

	Analýzou podkladov predložených účastníkom konania, ako aj z podkladov a informácií získaných v rámci prieskumu trhu od konkurentov účastníkov koncentrácie, ich odberateľov a Colného riaditeľstva Slovenskej republiky úrad zistil, že najvýznamnejšie postavenie na relevantnom trhu výroby a predaja pozdĺžne delenej pásky v Slovenskej republike s trhovým podielom prevyšujúcim 40 % má podnikateľ U.S. Steel. Nakoľko podnikateľ U.S Steel je súčasne aj najväčším exportérom pozdĺžne delenej pásky, jeho celkový objem predaja je podstatne vyšší.
	Pozdĺžne delená páska predávaná podnikateľom U.S. Steel je jednak výsledkom jeho vlastnej produkcie a jednak výsledným produktom iného výrobcu, ktorý delenie pozdĺžnej pásky vykonáva pre U.S. Steel ako službu.
Obchodná politika spoločnosti U.S. Steel je v oblasti predaja pozdĺžne delenej pásky zameraná predovšetkým na predaj väčších jednorázových množstiev, avšak predáva aj menšie tzv. „podlimitné množstvá“ a predaj realizuje tak konečným užívateľom ako aj distribútorom. Vedúce postavenie na predmetnom relevantnom trhu má spoločnosť U.S. Steel od roku 2001, t. j. od ukončenia transformačného procesu spoločnosti VSŽ a. s. Košice, v rámci ktorého koncom roku 2000 došlo k zmene vlastníctva a obchodného názvu hutníckej časti VSŽ a. s. Košice.

 	Z hľadiska trhových podielov s veľkým odstupom za spoločnosťou       U. S. Steel nasledujú účastníci predmetnej  koncentrácie – podnikatelia  STRIP, a. s. Košice a  VSŽ KOVOSTROJ s.r.o. Dobšiná, pričom trhový podiel ani jedného z nich nedosahuje ani 10 %.
	
	Za vyššie uvedenou vedúcou trojicou podnikateľov nasledujú ďalší dvaja podnikatelia -  ASPO a. s., Košice a KODA spol. s r.o., Košice, pôsobiaci na relevantnom trhu výroby a predaja pozdĺžne delenej pásky, avšak trhové podiely týchto konkurentov sú veľmi nízke.

	Ďalším podnikateľom pôsobiacim v oblasti výroby pozdĺžne delenej pásky je spoločnosť Valcovňa profilov a. s., Košice, ktorá však delenie pásky vykonáva v rozhodujúcej miere len ako službu pre zákazníka, čo znamená, že vstupný materiál ako aj z neho vyrobená pozdĺžne delená páska nie je jej majetkom, a teda ju ani nepredáva. Prípadný predaj pozdĺžne delenej pásky je tak zanedbateľný, že tohto podnikateľa nemožno považovať za konkurenta účastníkov posudzovanej koncentrácie.
	Nakoľko niektorí výrobcovia objemy predaja pozdĺžne delenej pásky označili ako predmet obchodného tajomstva, úrad konkrétne čísla v rozhodnutí  neuvádza a tieto sú obsahom spisového materiálu. Z rovnakého dôvodu úrad v rozhodnutí neuvádza ani presné trhové podiely.

	Z podkladov predložených Colným riaditeľstvom Slovenskej republiky úrad ďalej zistil, že celkový podiel dovozov pozdĺžne delenej pásky                 v Slovenskej republike predstavuje približne ako 30 % na celkovom objeme predaja. Tieto dovozy sú realizované rádovo z dvadsiatich krajín, pričom trhové podiely jednotlivých zahraničných konkurentov nie sú významné.

	Z analýzy podkladov získaných v priebehu správneho konania úrad ďalej zistil, že relevantný trh výroby a predaja pozdĺžne delenej pásky je trhom         s rastúcim dopytom, čo potvrdzuje aj skutočnosť, že v roku 2002 objem predaja v Slovenskej republike v porovnaní s rokom 2001 vzrástol približne o 20 %. Uvedený nárast však presne nevyjadruje celkovú spotrebu pozdĺžne delenej pásky v Slovenskej republike, nakoľko do tohto objemu nie je zahrnutá  pozdĺžne delená páska, ktorú vyrábajú podnikatelia pre vlastnú potrebu. K takýmto podnikateľom patria napr. spoločnosti HOVIS & DILTA s.r.o., Brezno, (ďalej len „HOVIS & DILTA“), PRK, s.r.o. Košice a ERNSTPROFIL, spol. s r.o., Fiľakovo (ďalej len „ERNSTPROFIL“).  

	Z úradom zistených skutočností vyplýva, že predmetnou koncentráciou síce dôjde k zvýšeniu trhového podielu podnikateľa STRIP a. s. Košice na relevantnom trhu výroby a predaja pozdĺžne delenej pásky čím sa priblíži k svojmu najväčšiemu konkurentovi U.S. Steel, avšak aj po koncentrácii bude jeho odstup naďalej vysoký. 
	Súčasne úrad zistil, že na predmetný relevantný trh potenciálne vstúpi   spoločnosť METALEX, a. s., Košice (ďalej len „METALEX“), ktorá doposiaľ prevádzkovala len linku na priečne delenie za tepla valcovaných zvitkov, ktorej produktom je plech v tabuliach. V malom objeme METALEX realizoval aj predaj pozdĺžne delenej pásky, ktorú však sám nevyrábal, ale ju nakupoval za účelom ďalšieho predaja. Z jeho písomného vyjadrenia zaevidovaného na úrade dňa 19. 12. 2003 pod číslom 7911/2003 však vyplýva, že v priebehu roku 2004 plánuje začať s prevádzkou vlastnej pozdĺžne deliacej linky v serviscentre, ktoré už postupne buduje.

	Pokiaľ sa jedná o bariéry vstupu na relevantný trh výroby a predaja pozdĺžne delenej pásky, úrad zistil nasledovné skutočnosti. Finančné náklady vstupu na predmetný relevantný trh podľa odhadu účastníka konania sa v závislosti od veľkosti deliacej linky pohybujú v rozmedzí od 5 do 10 miliónov Sk. Technológia výroby je nenáročná, know-how je všeobecne známe a dostupné a prístup k surovinám, resp. k materiálu nie je obmedzený. Na výrobu pozdĺžne delenej pásky sa nevyžadujú žiadne špeciálne povolenia alebo licencie. Požiadavky na kvalifikáciu pracovnej sily sú minimálne, nakoľko technológia výroby je nenáročná na obsluhu. S výrobou pozdĺžne delenej pásky nie sú spojené ani žiadne náklady na výskum a vývoj, nakoľko ako už bolo uvedené vyššie, jedná sa o jednoduchú a nenáročnú technológiu.  

	Vzhľadom na vyššie uvedené skutočnosti úrad zistil, že v prípade realizácie posudzovanej koncentrácie podnikateľ STRIP, a. s. Košice bude naďalej vystavený dostatočnému konkurenčnému tlaku zo strany jeho najväčšieho konkurenta U.S. Steel a nebude sa môcť správať nezávisle na základe čoho úrad konštatuje, že predmetnou  koncentráciou nedochádza k vytvoreniu alebo posilneniu dominantného postavenia podnikateľa STRIP,   a. s. Košice na relevantnom trhu výroby a predaja pozdĺžne delenej pásky, ktorého dôsledkom sú významné prekážky efektívnej súťaže na predmetnom relevantnom trhu.

5. Námietky voči predmetnej koncentrácii vznesené zo strany konkurentov                 a odberateľov

	Zo strany úradom oslovených konkurentov a  odberateľov účastníkov koncentrácie boli vznesené nasledovné námietky vo vzťahu k predmetnej koncentrácii:

 	- Podnikateľ PULZ Myjava, ktorý je odberateľom pozdĺžne delenej pásky vo svojom liste zaevidovanom na úrade dňa 28. 11. 2003 pod č. 7368/2003 uviedol, že dodávky zahraničných výrobcov pozdĺžne delenej pásky nie sú relevantné, keďže tieto sú o 7 - 11 % drahšie ako dodávky od účastníkov koncentrácie, ktorí sú podľa názoru predmetného podnikateľa jedinými relevantnými dodávateľmi predmetného tovaru.     
	Vzhľadom na to, že v predmetnom správnom konaní sa preukázalo, že podnikateľ STRIP, a. s. Košice po koncentrácii s podnikateľom VSŽ KOVOSTROJ s.r.o. Dobšiná bude vystavený podstatnej hospodárskej súťaži zo strany podnikateľa U.S. Steel v Slovenskej republike, úrad námietku podnikateľa PULZ Myjava nepovažoval za relevantnú.

	- Podnikateľ ERNSTPROFIL v liste zaevidovanom dňa 7. 1. 2004 pod             č. 26/2004  namietal nasledovné: „Sme toho názoru, že koncentráciou týchto firiem nedôjde len ku koncentrácii výroby a predaja pozdĺžne delenej pásky, ale dôjde hlavne ku koncentrácii výroby a predaja vystužovacích profilov do plastových okien a do sádrokartónových systémov KNAUF a RIGIPS, ktoré sa vyrábajú z hore uvedenej pozdĺžne delenej pásky z pozinkovaného oceľového plechu.“
	Nakoľko podľa zistenia úradu v oblasti výroby a predaja vystužovacích profilov do plastových okien a sádrokartónových systémov pôsobí len jeden z účastníkov koncentrácie – podnikateľ VSŽ KOVOSTROJ s.r.o. Dobšiná, ako aj vzhľadom na to, že v doplnení svojho stanoviska listom zaevidovaným dňa 14. 1. 2004 pod č. 111/2004 od tejto námietky podnikateľ ERNSTPROFIL upustil, úrad sa predmetnou námietkou ďalej nezaoberal.

- Podnikateľ HOVIS & DILTA v liste zaevidovanom dňa 10. 12. 2003 pod      č. 7631/2003 voči predmetnej koncentrácii uviedol nasledovnú námietku: „Myslíme si, že koncentrácia spoločností STRIP a KOVOSTROJ výrazne posilní dominantné postavenie spoločnosti KOVOSTROJ Dobšiná, pričom výraznejší dopad na činnosť našej spoločnosti v oblasti výroby delenej pásky nebude taký, aby výrazne ovplyvnil činnosť celej našej spoločnosti“.
Keďže analýzou podmienok hospodárskej súťaže na definovanom relevantnom trhu úrad zistil, že podnikateľ VSŽ KOVOSTROJ s.r.o. Dobšiná a ani podnikateľ STRIP, a. s. Košice nemali pred koncentráciou dominantné postavenie na relevantnom trhu výroby a predaja pozdĺžne delenej pásky, a nebude ho mať po koncentrácii ani podnikateľ STRIP, a. s. Košice, považoval úrad predmetnú námietku za neopodstatnenú.

	Vzhľadom na vyššie uvedené skutočnosti úrad v predmetnom správnom konaní postupoval podľa § 12 ods. 1 písm. a) zákona. , na základe ktorého úrad vydá rozhodnutie, že s  koncentráciou  súhlasí, ak koncentrácia nevytvára  alebo  neposilňuje  dominantné postavenie, ktorého dôsledkom sú významné prekážky efektívnej súťaže na relevantnom trhu.

6. Obmedzenie hospodárskej súťaže nevyhnutné na uskutočnenie koncentrácie 
 
	Podľa § 12 ods. 6 zákona rozhodnutie, ktoré úrad vydá podľa § 12 ods. 1 alebo 2 zákona sa vzťahuje aj na obmedzenie hospodárskej súťaže nevyhnutné na uskutočnenie koncentrácie, ak úrad nerozhodne inak.

	Účastník konania STRIP, a. s. Košice prostredníctvom právneho zástupcu uviedol, že Zmluva neobsahuje žiadne obmedzenia hospodárskej súťaže nevyhnutné na uskutočnenie predmetnej koncentrácie. S ohľadom na uvedené a vychádzajúc z podkladov predložených v predmetnom konaní, úrad neidentifikoval obmedzenia hospodárskej súťaže nevyhnutné na uskutočnenie predmetnej koncentrácie posudzovanej v predmetnom konaní.
	
	Podľa § 33 zákona úrad vyzval listom č. 554/PMÚ SR/2003 zo dňa       3. 2. 2003 prostredníctvom právneho zástupcu účastníka konania STRIP, a. s. Košice, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. Účastník konania sa prostredníctvom svojho právneho zástupcu vyjadril listom zaevidovaným  úradom  dňa 9. 2. 2003  pod  číslom 672/2003, v  ktorom uviedol, že k záverom obsiahnutým vo výzve nemá pripomienky.

	Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24,              826 03 Bratislava v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. 
	Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             Ing. Erna Bochníčková
                                                                       riaditeľka odboru koncentrácií

Rozhodnutie sa doručí:

JUDr. Peter Stavrovský
advokát Advokátskej kancelárie
ČERNEJOVÁ & HRBEK
Kýčerského 7
811 05 Bratislava